<p>بسم الله الرحمن الرحيم و الصلاة و السلام على اشرف الأنبياء و المرسلين سيدنا محمد وعلى آله وصحبه و من سار على دربه الى يوم الدين&nbsp;</p><p>انا ايمن سيد اختصاصي نفسي سعيد اني اكون معاكم في منصه عوافي و الليله حنتكلم عن واحده من اشهر الاضطرابات النفسية واكثرها شيوعا وهو اضطراب الاكتئاب</p><p>الاضطراب دا معروف و كتير مننا بنسمعو في حياتنا اليوميه بشكل كتير و يمكن نسمع كتير من الناس بتقول "انا حاسي ب إكتئاب" او "انا شاعر انو عندي اكتئاب" او حتى نحن مرات بنقول "الليله إنت مالك&nbsp;مكتئب كدا"</p><p><br></p><p>الليله حنتكلم عنو بشكل علمي و حنعرف اسبابو و عواملو و اعراضو و طرق علاجو و كيف ممكن نتعامل مع الشخص العندو اكتئاب</p><p>مبدأيا الاكتئاب ممكن نعرفو بأنو حاله نفسيه بسيطر فيها الاحباط الشديد على الشخص و بخليهو على انو ينجز مهامو بشكل طبيعي و كذلك بكون في إحساس حق وحده و خمول بدرجة كبيره و عدم القدرة على ممارسه النشاطات اليوميه بشكل معتاد و انعزال من الناس و انعزال من المجتمع و انعزال من المناسبات العامه</p><p>من اهم اسبابو و خلينا نقول اول شي انو شائع جدا و بصيب جميع المراحل العمريه و اكتر فئه معرضه للإصابة بالاكتئاب هم الشباب و بأثر عليهم بشكل كبير في حياتهم اليوميه و من اسوأ الحاجات البساهم فيها انو رغبه الشخص انو ينهي حياتو و بتبقا هي دي المشكلة الكبيره بالنسبه ليهو و كمان بساهم في زياده الاضطرابات النفسية و ممكن لا قدر الله يدخل الشخص في اضطراب نفسي تاني العلاج فيه بكون اصعب و بأثر على حياتو بشكل كبير جدا</p><p><br></p><p>من اعراض الاكتئاب زي ما قلنا هي : إحباط كبير ،شعور دائم باليأس، الانعزال من الناس و المناسبات الاجتماعية ،اضطرابات في النوم ، النوم لساعات طويله جدا او ممكن يسبب مشكله في النوم و ارق و عدم قدره على النوم بشكل طبيعي ،و كمان من اعراضو اضطراب الشهية ف ممكن الشخص ياكل بصوره مفرطه او ممكن يسبب ليه عزوف عن الاكل و عدم الاكل لساعات طويله&nbsp;و كذلك الرغبه في انهاء الحياه و الشعور باليأس و التفكير في الانتحار</p><p><br></p><p><br></p><p>أسباب الاكتئاب كتيره و لكن الاسباب الحاصلة في السودان - رفع الله البلاء عن بلادنا الحبيبه - قد يكون ليها دور كبير في شعور الناس بالاكتئاب&nbsp;و قد تؤثر الاحداث الحاصله في السودان على الناس بصوره كبيره بسبب انو ممكن تسبب ليهم اكتئاب عام أو اكتئاب مزمن&nbsp;</p><p><br></p><p>كيف ممكن نتعامل مع الشخص العندو اكتئاب : اولا لازم نحاول نحتويهو و نحاول نسمع منو و نحاول انو نحنا نقدر ظروفو انو ما قادر يختلط بالناس و ما قادر يتكلم او ما عندو رغبه انو يختلط بالناس لازم نفهم شعورو و لازم ندعمو بطاقه إيجابية و نحاول نكون جنبو و حولينو و ما نيأس منو بسرعه و يكون عندنا صبر في التعامل معاهو</p><p>كذلك لابد اهم شي نستشير اصحاب الاختصاص الاخصائين النفسيين و المعالجين النفسيين يورونا كيف ممكن نتعامل بطريقه صحية مع الشخص العندو اضطراب الاكتئاب&nbsp;</p><p>و كذلك لابد نعرض الشخص دا&nbsp;على اصحاب الاختصاص من المعالجين و الاخصائين النفسيين&nbsp;</p><p>طرق العلاج النفسيه عند الاخصائي النفسي لاضطراب الاكتئاب ممكن تكون في المدرسة العلاجية السلوكيه و هي مدرسه تقوم على تغيير نمط الافكار التلقائي عند الشخص المصاب بالاكتئاب&nbsp;</p><p>وكذلك ايجاد الحلول البديله لما بعانيهو و فهم الاحاسيس و المشاعر و كذلك بناء خطه جديده التعافي و العودة الى الحياه</p><p>و كيف بقدر يواجه المشاكل البتلاقيه بصورة مختلفه عن الكان يواجهها ،و كيف ممكن ينظر الى الاشياء بصوره اكثر ايجابيه</p><p>الاكتئاب درجات و المعالج النفسي بيضع اي درجه فيها شخص&nbsp;</p><p>و درجه الخطوره على الشخص من اضطراب الاكتئاب و بيبدا يشتغل معاه على الحته دي&nbsp;</p><p>في الختام مهم جدا انو ندعم اي شخص بعاني من الاكتئاب و نقيف معاهم و ندعمهم نفسيا و نحاول نسمعهم بصوره كبيره و نفتح ليهم قلوبنا و نحاول ما نخليهم يستسلمو لحاله اليأس و الاحباط و اهم حاجه انو دايما نعرضهم لأصحاب الاختصاص و ما نستحي نمشي لجهه تساعدنا او اختصاصي نفسي يساعدنا حتى لو بالسؤال حتى لو المشورة حتى لو بأقل حاجه ممكن تساعد الشخص&nbsp;</p><p>كنت معاهم ايمن السيد و شكرا جزيلا</p><p><br></p>